text: Meri miércoles, 3 de abril de 2013
  El vi Finca Malaveïna 2009, de Castell Peralada, va obtenir la passada setmana la puntuació més alta del concurs Bacchus 2013, que organitza la Unió Espanyola de Tastadors (UEC) i en el qual s'han atorgat un total de vuit medalles d'or.
  Finca Malaveïna 2009, anyada a la venda des de fa dos mesos, és un cupatge de Merlot, Cabernet Sauvignon, Syrah i Garnatxa envellit durant 16 mesos dins barriques de roure francès. El resultat és un vi de color vermell cirera intens. La seva aroma profunda, de fruits vermells, té un fons de notes especiades. En boca és rodó, carnós i estructurat. L'acidesa és molt fresca i els tanins són molt madurs. Té un excel·lent equilibri, amb un bon pas de boca i llarg postgust. És un vi amb una marcada personalitat de la finca de la qual prové i té un gran potencial d'envelliment. L'anyada 2009 es troba disponible no només en format estàndard de 75 cl sinó també en ampolles màgnum i jeroboam.
  Finca Malaveïna s'elabora exclusivament a partir de raïm de la finca de la qual pren el seu nom, situada als encontorns del celler. Malaveïna és una vinya dissenyada per a obtenir vins extraordinaris. En aquest terreny de 19 hectàrees de vessants d'argila vermellosa, amb presència de còdols, amb precioses vistes al Mediterrani i als Pirineus, s'obté un rendiment per hectàrea de5.000 Kg.